છેલ્લાં બે-ચાર વર્ષમાં સાઉથની એટલીબધી બીબાઢાળ ફિલ્મોની રીમેક આપણા માથે મારવામાં આવી છે કે વધુ એક રીમેકનું નામ સાંભળીને જ આપણે માથું નમાવીને બે હાથ જોડીએ. કેમ કે એ જ રંગબેરંગી કપડાં પહેરીને નાચગાના અને ગુરુત્વાકર્ષણની ઐસીતૈસી કરી દે એવી ટિપિકલ ફાઇટ્સ. પરંતુ આમિર ખાન સાથે ‘ગજની’ બનાવનારા ડિરેક્ટર એ. આર. મુરુગાદોસ જ્યારે આપણી સામે આવી સાઉથ ઇન્ડિયન ડિશ પેશ કરે ત્યારે આપણે એક ચાન્સ તો લેવો પડે. ગઈ કાલે રિલીઝ થયેલી અક્ષયકુમાર સ્ટારર ‘હૉલિડે’ તેમની જ તામિલ ફિલ્મ ‘થુપ્પક્કી’ (અર્થાત્ બંદૂકડી)ની રીમેક છે. મુરુગાદોસ મસાલા એન્ટરટેઇનર વાનગી બનાવવામાં પાવરધા રસોઈયા છે. આ વખતે તેમણે ટેરરિઝમ, હીરોઇઝમ, સ્પાયિંગ (જાસૂસી), દેશભક્તિ, થ્રિલ, ઍક્શન, (ચપટીક) લવ-સ્ટોરી જેવા મસાલા નાખીને એક ખરેખર ટેસ્ટી વાનગી તૈયાર કરી છે. હા, એમાં લૉજિક નામનો વિવેચકોના સ્વાદને માફક આવે એવો મસાલો ઇરાદાપૂર્વક નાખ્યો નથી.